## Barrachina: “El sector agroalimentari de la Comunitat Valenciana bat rècord en exportacions per segon any consecutiu”

*** El sector agroalimentari, amb un saldo positiu de 3.504 milions d’euros, ha sigut el que més ha contribuït a la balança comercial exterior de la Comunitat Valenciana en 2024
* Alemanya, França i el Regne Unit han sigut les principals destinacions de les exportacions agroalimentàries de la Comunitat Valenciana
* La Comunitat Valenciana la tercera autonomia en el rànquing d’exportació de productes agroalimentaris, només superada per Andalusia i Catalunya**

El conseller d’Agricultura, Aigua, Ramaderia i Pesca, Miguel Barrachina, ha mostrat la seua satisfacció per les bones dades del sector agroalimentari de la Comunitat Valenciana, “que ha batut rècord d’exportacions per segon any consecutiu”.

Durant 2024 els enviaments del sector agroalimentari de la Comunitat Valenciana van arribar a un valor de 9.217,8 milions d’euros i van representar el 24,9 % del total de l’exportació de la Comunitat, la qual cosa representa el percentatge més elevat dels últims anys.

“Estes dades demostren la fortalesa del sector agroalimentari valencià i l’excel·lent treball dels nostres agricultors, ramaders i pescadors, així com de la indústria agroalimentària i cooperatives”, ha subratllat Barrachina.

“Cada dia, els nostres agricultors, ramaders i empresaris treballen amb passió per a oferir productes de qualitat que arriben a mercats de tot el món. Este èxit no és casualitat, és el resultat del seu sacrifici i la seua capacitat d’innovació”, ha afegit el conseller.

A més, el conseller ha remarcat que “el sector agroalimentari, amb un saldo positiu de 3.504,5 milions d’euros, ha sigut el que més ha contribuït a la balança comercial exterior de la Comunitat Valenciana el saldo total de la qual va ser de 1.478,5 milions d’euros”.

En desembre de 2024, les exportacions agroalimentàries acumulades de la Comunitat Valenciana van experimentar un increment del 5,4 % respecte al mateix període de 2023, any en què es va registrar un valor de 8.745,5 milions d’euros.

La Comunitat Valenciana ha sigut la tercera comunitat autònoma en el rànquing d’exportació de productes agroalimentaris, per darrere d’Andalusia i Catalunya.

El conseller ha afirmat que la Comunitat Valenciana “és una potència agroalimentària de referència a escala tant nacional com internacional i que, per a enfortir el seu lideratge en el sector, resulta imprescindible diversificar els seus mercats i potenciar la seua presència en l’exterior”.

En este sentit, ha assenyalat que “l’obertura a noves destinacions comercials permet no solament augmentar la competitivitat dels productes valencians, sinó també garantir una major estabilitat per als agricultors i exportadors davant els canvis en la demanda global”.

**Líders en fruita**

Un any més, la Comunitat Valenciana ha sigut la primera comunitat quant a valor acumulat de fruita exportada, amb el 36,2 % del total nacional, superant a Andalusia (27,1 %).

El valor de les exportacions de fruites en 2024 va ser de 3.933,1 milions d’euros, la qual cosa va representar el 42,7 % del valor de les exportacions agroalimentàries de la Comunitat Valenciana i va suposar un augment del 8,0 % respecte a 2023.

Quant a les hortalisses, el valor dels enviaments de 2024 va ascendir a 1.191,4 milions d’euros, la qual cosa va representar un 12,9 % del total de les exportacions agroalimentàries i va ser un 1,8 % superior a la xifra del mateix període de l’any anterior.

Pel que fa als transformats, es van enviar productes per valor de 2.710,8 milions d’euros, la qual cosa va representar un 29,4 % del total de les exportacions agroalimentàries de la Comunitat Valenciana i va ser un 9,8 % superior a 2023.

Els principals països de destinació de les exportacions agroalimentàries de la Comunitat Valenciana han sigut Alemanya, amb un 19,0 % sobre el total, França amb el 15,8 %, el Regne Unit amb un 7,6  % i Itàlia, amb el 7,2%.

 Cal destacar, a més, l’increment respecte a 2023 del valor de les exportacions agroalimentàries de la Comunitat Valenciana a Dinamarca (25,3%), Àustria (24,6 %), Suècia (21,0 %) i Bèlgica (11,4 %). Per contra, van disminuir els enviaments a Noruega (7,6 %) i Portugal (3,6 %).

Fecha: 23/02/2025